**Ministru kabineta noteikumu projekta "Grozījumi Ministru kabineta 2009. gada 7. jūlija noteikumos Nr. 733 "Noteikumi par valsts valodas zināšanu apjomu, valsts valodas prasmes pārbaudes kārtību un valsts nodevu par valsts valodas prasmes pārbaudi"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir aktualizēt Ministru kabineta 2009. gada 7. jūlija noteikumus Nr. 733 "Noteikumi par valsts valodas zināšanu apjomu, valsts valodas prasmes pārbaudes kārtību un valsts nodevu par valsts valodas prasmes pārbaudi", nosakot nepieciešamo valsts valodas zināšanu un prasmju apjomu atsevišķiem Ieslodzījuma vietu pārvaldes (turpmāk – pārvalde) amatiem un grupā "1114 Biedrību, nodibinājumu, arodbiedrību un politisko partiju amatpersonas" ietvertajiem amatiem. Projekts stāsies spēkā atbilstoši Oficiālo publikāciju un tiesiskās informācijas likumā noteiktajai kārtībai.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2019. gada 8. jūnijā stājās spēkā Ministru kabineta 2019. gada 4. jūnija noteikumi Nr. 233 "Grozījumi Ministru kabineta 2009. gada 7. jūlija noteikumos Nr. 733 "Noteikumi par valsts valodas zināšanu apjomu un valsts valodas prasmes pārbaudes kārtību profesionālo un amata pienākumu veikšanai, pastāvīgās uzturēšanās atļaujas saņemšanai un Eiropas Savienības pastāvīgā iedzīvotāja statusa iegūšanai un valsts nodevu par valsts valodas prasmes pārbaudi"" (turpmāk – MK noteikumi Nr. 233).Līdz ar grozījumu spēkā stāšanos tika svītrots Ministru kabineta 2009. gada 7. jūlija noteikumu Nr. 733 "Noteikumi par valsts valodas zināšanu apjomu, valsts valodas prasmes pārbaudes kārtību un valsts nodevu par valsts valodas prasmes pārbaudi" (turpmāk – MK noteikumi Nr. 733) 4. punkts, kas vēsturiski noteica darba devējam pienākumu [Valsts valodas likuma](https://likumi.lv/ta/id/14740-valsts-valodas-likums) [6. panta](https://likumi.lv/ta/id/14740-valsts-valodas-likums#p6) otrajā un trešajā daļā minētajām personām noteikt nepieciešamo valsts valodas prasmes līmeni un pakāpi (individuālajam komersantam un pašnodarbinātajai personai to noteica pati persona), ņemot vērā, ka minimālais apjoms bija noteikts MK noteikumu Nr. 733 2. pielikumā. Tā kā grozījumi ietvēra 1. un 2. pielikuma konsolidēšanu un prasību vienādošanu attiecībā uz darbinieku un amatpersonu valsts valodas zināšanu un prasmju apjomu publiskajā un privātajā sektorā, zuda tiesiskais pamats darba devējiem privātajā sfērā uzlikt pienākumu noteikt darbiniekiem profesionālo un amata pienākumu veikšanai nepieciešamo valsts valodas zināšanu un prasmju apjomu.Tulkojot MK noteikumu Nr. 733 6. un 7. punktu gan ar gramatisko, gan sistēmisko tiesību normu tulkošanas metodi, secināms, ka nav mērķtiecīgi atstāt spēkā 6. punktu, jo tajā ir sniegta atsauce uz 4. punktu (kas ir svītrots), savukārt 7. punktā sniegta atsauce uz 6. punktu. Tādējādi ir jēgpilni divus konkrētos punktus svītrot, jo tie ir piemērojami tikai sistēmā viens ar otru un ar 4. punktu.Savukārt 8. punkts noteic pienākumu Valsts valodas centram (turpmāk – centrs) sniegt atzinumu kompetences ietvaros pēc darba devēja pieprasījuma saņemšanas, kas arī ir svītrojams sistēmā līdz ar darba devēja pienākuma noteikt attiecīgo profesiju un amatu pienākumu veikšanai nepieciešamo valsts valodas prasmes līmeni un pakāpi un saskaņot to ar centru atcelšanu.Tāpat ir svītrojams 5. punkts, ņemot vērā 1. un 2. pielikuma konsolidēšanu un valsts valodas prasmes līmeņa un pakāpes noteikšanu konkrētām profesijām un amatiem profesiju un amatu grupu ietvaros, kas izveidotas sistēmā ar Ministru kabineta 2017. gada 23. maija noteikumiem Nr. 264 "Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām" (turpmāk – MK noteikumi Nr. 264), nevis individuāli katrai profesijas un amata vienībai atsevišķi, kā tas bija līdz 2019. gada 8. jūnijam. Izveidojot jauno MK noteikumu Nr. 733 1. pielikumā ietverto sistēmu, teorētiski ir izslēgtas situācijas, kad darba devējs varētu izveidot profesijas vai amatus, kas nebūtu iekļautas MK noteikumu Nr. 733 1. pielikumā, jo tādējādi tās paliktu arī ārpus MK noteikumu Nr. 264 regulējuma, vai arī šādas situācijas varētu būt tik retas, teorētiskas un atrisināmas ar citām metodēm, piemēram, darba devēja aicināšanu veidot profesijas un amatus atbilstoši MK noteikumu Nr. 264 regulējumam (un tādējādi sistēmā tās automātiski iekļaujot arī MK noteikumu Nr. 733 1. pielikumā), ka tam nav nepieciešams MK noteikumu Nr. 733 5. punktā ietvertais regulējums, par kura neievērošanu arī nevienā citā ārējā normatīvajā aktā nav paredzēta seku iestāšanās.Grozījumi, kas izdarīti MK noteikumos Nr. 733, būtiski skar pārvaldes intereses un spēju nodrošināt pārvaldei deleģēto uzdevumu – īstenot valsts politiku apcietinājuma kā drošības līdzekļa un brīvības atņemšanas kā kriminālsoda izpildes jomā. Atbilstoši MK noteikumu Nr. 733 redakcijai līdz 2019. gada 7. jūnijam prasībām pārvaldes amatpersonām:– Ieslodzījuma vietas UZRAUGS, profesijas kods 5413 08, bija noteikta amatam nepieciešamā valsts valodas prasmes vidējā līmeņa 1. pakāpe (B1);– Ieslodzījuma vietas APSARGS, profesijas kods 5413 10, bija noteikta amatam nepieciešamā valsts valodas prasmes vidējā līmeņa 1. pakāpe (B1);– Ieslodzījuma vietas jaunākais INSPEKTORS, profesijas kods 5413 11, bija noteikta amatam nepieciešamā valsts valodas prasmes vidējā līmeņa 2. pakāpe (B2).Atbilstoši MK noteikumiem Nr. 233 MK noteikumu Nr. 733 1. pielikums izteikts jaunā redakcijā. Saskaņā ar tajā reglamentēto pārvaldes amatpersonām noteikta augstāka amatam nepieciešamā valsts valodas prasme par iepriekš noteikto, proti:– Ieslodzījuma vietas UZRAUGS, profesijas kods 5413 08, augstākā līmeņa 2. pakāpe (C2);– Ieslodzījuma vietas APSARGS, profesijas kods 5413 10, augstākā līmeņa 2. pakāpe (C2);– Ieslodzījuma vietas jaunākais INSPEKTORS, profesijas kods 5413 11, augstākā līmeņa 1. pakāpe (C1).MK noteikumu Nr. 233 sākotnējās ietekmes novērtējuma ziņojumā(anotācijā) nav atrodams pamatojums tik būtiskai valsts valodas prasmes prasību palielināšanai pārvaldes zemākā līmeņa amatpersonām ar speciālajām dienesta pakāpēm (turpmāk – amatpersona), kurām ir prasība tikai pēc vidējās izglītības un kuru ikdienas pienākumos neietilpst dokumentu vai atbilžu sagatavošana uz iesniegumiem. Ņemot vērā minētos grozījumus MK noteikumos Nr. 733, 25% pārvaldes instruktoru sastāva amatpersonām ir nepieciešams apgūt valsts valodu un nokārtot valsts valodas prasmes pārbaudi līdz 2020. gada 1. jūlijam atbilstoši MK noteikumu Nr. 733 1. pielikumā (redakcijā no 2019. gada 8. jūnija) noteiktajam valodas prasmes līmenim un pakāpei. Tāpat MK noteikumu Nr. 733 1. pielikumā noteiktās valsts valodas prasmes būtiski ierobežo pārvaldes iespējas pieņemt dienestā jaunas amatpersonas un samazina konkurētspēju darba tirgū (šobrīd pārvaldē ir vakanti 13% instruktoru sastāva amatpersonas amati). No iepriekš minētā izriet un, ievērojot arī amatpersonu vidējo mainību, kas, piemēram, 2018. gadā bija 8,95%, ka ar 2020. gada 2. jūliju pārvaldes darbība apcietinājuma kā drošības līdzekļa un brīvības atņemšanas kā kriminālsoda izpildes jomā var tikt paralizēta, tādējādi arī neapšaubāmi radot draudus valsts iekšējai drošībai. Valsts valodas likuma 6. panta pirmā daļa noteic, ka valsts un pašvaldību iestāžu, tiesu un tiesu sistēmai piederīgo iestāžu, valsts un pašvaldību uzņēmumu, kā arī to uzņēmējsabiedrību darbiniekiem, kurās lielākā kapitāla daļa pieder valstij vai pašvaldībai, jāprot un jālieto valsts valoda tādā apjomā, kāds nepieciešams viņu profesionālo un amata pienākumu veikšanai.Izvērtējot veicamos amata pienākumus, amatiem Ieslodzījuma vietas UZRAUGS, profesijas kods 5413 08, un Ieslodzījuma vietas APSARGS, profesijas kods 5413 10, valsts valodas lietojums nepieciešams tādā apjomā, lai persona spēj risināt vienkāršu dialogu par sadzīves un viņai zināmām profesionālām tēmām, īsi formulēt savu viedokli, lasīt un saprast vienkārša satura tekstus, jāspēj uzrakstīt tipveida dokumentus, kā arī vienkāršus tekstus par sadzīves vai ar personas darbu saistītām tēmām, jāuztver un jāsaprot dabiskā tempā runātus vienkāršas struktūras tekstus par profesionālām vai sadzīves tēmām, līdz ar to šiem amatiem atbilst valsts valodas prasmes vidējā līmeņa 1. pakāpe (B1).Savukārt, izvērtējot veicamos amata pienākumus amatam Ieslodzījuma vietas jaunākais INSPEKTORS, profesijas kods 5413 11, secināms, ka valsts valodas lietojums nepieciešams tādā apjomā, lai personas spēj sarunāties par sadzīves un profesionāliem jautājumiem, skaidri formulēt un pamatot savu viedokli, lasīt un saprast dažāda satura tekstus, spēj uzrakstīt darbam nepieciešamos dokumentus (piemēram, izziņas, pārskatus, protokolus, ziņojumus, aktus), kā arī izvērstus tekstus par sadzīves un profesionālām tēmām, uztvert un saprast dabiskā tempā runātus tekstus par dažādām tēmām, proti, šim amatam atbilst valsts valodas prasmes vidējā līmeņa 2. pakāpe (B2).Vienlaikus atbilstoši MK noteikumu Nr. 733 1. pielikumam (redakcijā no 2019. gada 8. jūnija) atsevišķiem pārvaldes amatpersonu amatiem, kuru dienesta pienākumos ietilpst ne tikai vadīt zemākā līmeņa amatpersonas, bet arī sagatavot dažāda satura un nozīmības dokumentus (atbildes uz dažādiem pieprasījumiem un iesniegumiem, līgumu sagatavošana, iekšējo un ārējo normatīvo aktu sagatavošana un atzinumu sniegšana par citu institūciju sagatavotajiem normatīvajiem aktiem) ir nepamatoti samazinātas valsts valodas prasmes prasības. Prasības valsts valodas prasmes līmenim un pakāpei ir samazinātas šādos pārvaldei nozīmīgos amatos:– Pamatdarbības struktūrvienības VADĪTĀJS/PRIEKŠNIEKS (apcietinājuma un brīvības atņemšanas jomā), profesijas kods 1349 12, valsts valodas prasmes augstākā līmeņa 1. pakāpe (C1) (pirms grozījumiem Noteikumos Nr. 733 – valsts valodas prasmes augstākā līmeņa 2. pakāpe (C2));– Pamatdarbības struktūrvienības VADĪTĀJA VIETNIEKS/PRIEKŠNIEKA VIETNIEKS (apcietinājuma un brīvības atņemšanas jomā), profesijas kods 1349 13, valsts valodas prasmes augstākā līmeņa 1. pakāpe (C1) (pirms grozījumiem MK noteikumos Nr. 733 – valsts valodas prasmes Augstākā līmeņa 2. pakāpe (C2));– Galvenais INSPEKTORS (apcietinājuma un brīvības atņemšanas jomā), profesijas kods 1349 17, valsts valodas prasmes augstākā līmeņa 1. pakāpe (C1) (pirms grozījumiem MK noteikumos Nr. 733 – valsts valodas prasmes augstākā līmeņa 2. pakāpe (C2));– PRIEKŠNIEKA PALĪGS (apcietinājuma un brīvības atņemšanas jomā), profesijas kods 3343 34, valsts valodas prasmes augstākā līmeņa 1. pakāpe (C1) (pirms grozījumiem MK noteikumos Nr. 733 – valsts valodas prasmes augstākā līmeņa 2. pakāpe (C2));– Ieslodzījuma vietas PRIEKŠNIEKA dežurējošais PALĪGS (apcietinājuma un brīvības atņemšanas jomā), profesijas kods 3343 35, valsts valodas prasmes augstākā līmeņa 1. pakāpe (C1) (pirms grozījumiem MK noteikumos Nr. 733 – valsts valodas prasmes augstākā līmeņa 2. pakāpe (C2)).Secināms, ka, palielinot valsts valodas prasmes prasības pārvaldes zemākā līmeņa amatpersonām (ieslodzījuma vietas UZRAUGS, ieslodzījuma vietas APSARGS un ieslodzījuma vietas jaunākais INSPEKTORS), vienlaikus ir samazinātas valsts valodas prasmes prasības viņu priekšniekiem un vadītajiem (pamatdarbības struktūrvienības VADĪTĀJS/PRIEKŠNIEKS (apcietinājuma un brīvības atņemšanas jomā), pamatdarbības struktūrvienības VADĪTĀJA VIETNIEKS/PRIEKŠNIEKA VIETNIEKS (apcietinājuma un brīvības atņemšanas jomā), galvenais INSPEKTORS (apcietinājuma un brīvības atņemšanas jomā), PRIEKŠNIEKA PALĪGS (apcietinājuma un brīvības atņemšanas jomā), ieslodzījuma vietas PRIEKŠNIEKA dežurējošais PALĪGS (apcietinājuma un brīvības atņemšanas jomā). Līdz ar to nav ievērota valsts valodas prasmes prasību hierarhija atbilstoši veicamajiem amata pienākumiem (jo augstāks (atbildīgāks) amats, jo lielākas tam izvirzāmās prasības), kas nav pieļaujams.Izvērtējot veicamos amata pienākumus amatiem Pamatdarbības struktūrvienības VADĪTĀJS/ PRIEKŠNIEKS (apcietinājuma un brīvības atņemšanas jomā), profesijas kods 1349 12, Pamatdarbības struktūrvienības VADĪTĀJA VIETNIEKS/ PRIEKŠNIEKA VIETNIEKS (apcietinājuma un brīvības atņemšanas jomā), profesijas kods 1349 13, Galvenais INSPEKTORS (apcietinājuma un brīvības atņemšanas jomā), profesijas kods 1349 17, PRIEKŠNIEKA PALĪGS (apcietinājuma un brīvības atņemšanas jomā), profesijas kods 3343 34 un Ieslodzījuma vietas PRIEKŠNIEKA dežurējošais PALĪGS (apcietinājuma un brīvības atņemšanas jomā), profesijas kods 3343 35, valsts valodas lietojums nepieciešams tādā apjomā, lai personas spēj pilnīgi brīvi sazināties, izvērsti diskutēt par dažādām tēmām (arī par mazāk zināmām un sarežģītām tēmām un problēmām), spēj veidot sarunu atbilstoši situācijai, variēt valodas izteiksmes līdzekļus, pilnībā izprot dažāda satura, sarežģītības un stila tekstus, uztver zemtekstu un nozīmes nianses, spēj uzrakstīt dažādu veidu dokumentus, kā arī citus tekstus, uztver un pilnībā saprot jebkurā tempā runātus dažādas struktūras un tematikas tekstus, līdz ar to šiem amatiem atbilst valsts valodas prasmes augstākā līmeņa 2. pakāpe (C2).Tāpat līdz ar MK noteikumu Nr. 233 spēkā stāšanos ir paaugstinātas profesionālo un amata pienākumu veikšanai nepieciešamās valsts valodas prasmes atsevišķajā grupā "1114 Biedrību, nodibinājumu, arodbiedrību un politisko partiju amatpersonas" (saskaņā ar MK noteikumiem Nr. 264), nepieciešamo valsts valodas prasmju apjomu paaugstinot no augstākā līmeņa 1. pakāpes (C1) līdz augstākā līmeņa 2. pakāpei (C2).Grupējot MK noteikumu Nr. 733 1. pielikumā ietvertās profesijas un amatus, atsevišķā grupa "1114 Biedrību, nodibinājumu, arodbiedrību un politisko partiju amatpersonas" iekļauta mazajā grupā "111 Likumdevēji, amatpersonas un vadītāji", kā arī visai grupai noteikts profesionālo un amata pienākumu veikšanai nepieciešamais valsts valodas zināšanu un prasmju apjoms augstākā līmeņa 2. pakāpe (C2), kā izņēmuma gadījumus norādot tikai amatus Republikas pilsētas pašvaldības domes DEPUTĀTS, profesijas kods 1111 21 un Novada pašvaldības domes DEPUTĀTS, profesijas kods 1111 22, kam profesionālo un amata pienākumu pildīšanai, saskaņā ar MK noteikumu Nr. 733 1. pielikumu, nepieciešamas valsts valodas prasmes augstākā līmeņa 1. pakāpē (C1).Ņemot vērā biedrību, nodibinājumu, arodbiedrību un politisko partiju dibināšanas mērķi, kas, pirmkārt, nav peļņas gūšanas nolūkā atšķirībā, piemēram, no komercsabiedrībām, (salīdzinājumam jānorāda, ka tādu komercsabiedrībām raksturīgu amatu kā Valdes LOCEKLIS, profesijas kods 1120 14, un Valdes PRIEKŠSĒDĒTĀJS/VADĪTĀJS, profesijas kods 1120 10, kas, centra ieskatā, pilda līdzīgas funkcijas kā Biedrības vai nodibinājuma valdes PRIEKŠSĒDĒTĀJS un Biedrības vai nodibinājuma valdes LOCEKLIS, ieņemšanai, valsts valoda jāpārvalda augstākā līmeņa 1. pakāpē (C1)), kā arī atsevišķās grupas pamatuzdevumus (noteikt biedrības, nodibinājuma, arodbiedrības un politiskās partijas politiku, pamatvirzienus, statūtus un noteikumus; organizēt un vadīt padotā personāla darbu biedrībā, nodibinājumā, arodbiedrībā un politiskā partijā; aizstāvēt savas biedrības, nodibinājuma, arodbiedrības un politiskās partijas biedru intereses; veicināt interesi par biedrībām, nodibinājumiem un arodbiedrībām; plānot un organizēt partijas darbu vēlēšanu kampaņā, plānot un organizēt pasākumus biedrību, nodibinājumu, arodbiedrību un partijas biedru izglītošanai un jaunu biedru iesaistīšanai), kas nozīmīguma ziņā nav salīdzināmi ar pārējo divu konkrētās mazās grupas atsevišķo grupu pamatuzdevumiem (atsevišķās grupas "1111 Likumdevēji" un "1112 Valsts augstākās amatpersonas", kam ir tādi pamatuzdevumi kā noteikt un formulēt valsts un pašvaldību politiku, izstrādāt, pieņemt un grozīt likumus un citus normatīvos aktus, nodrošināt Saeimas budžeta veidošanu un tā izpildi, plānot un sadalīt finanšu resursus, plānot, vadīt un koordinēt darbību pašvaldībās u. tml.), kurās ietvertajiem amatiem ir samērīgi noteikt par nepieciešamu pārvaldīt valsts valodu augstākajā apjomā – augstākā līmeņa 2. pakāpē (C2)).Tāpat jāņem vērā, ka līdz 2018. gada 1. jūnijam MK noteikumos Nr. 733 vispār nebija ietvertas prasības attiecībā uz valsts valodas prasmi amatam Biedrības vai nodibinājuma valdes LOCEKLIS, kas tika ieviestas ar Ministru kabineta 2017. gada 21. februāra noteikumiem Nr. 95 "Grozījumi Ministru kabineta 2009. gada 7. jūlija noteikumos Nr. 733 "Noteikumi par valsts valodas zināšanu apjomu un valsts valodas prasmes pārbaudes kārtību profesionālo un amata pienākumu veikšanai, pastāvīgās uzturēšanās atļaujas saņemšanai un Eiropas Savienības pastāvīgā iedzīvotāja statusa iegūšanai un valsts nodevu par valsts valodas prasmes pārbaudi" (turpmāk – MK noteikumi Nr. 95). Tādējādi līdz šo grozījumu ieviešanai biedrības un nodibinājumi paši bija tiesīgi noteikt valdes locekļa amata pienākumu pildīšanai nepieciešamo valsts valodas prasmes apjomu, ja valdes locekļa amata pienākumu pildīšana skāra Valsts valodas likuma 6. panta otrajā daļā minētās likumīgas sabiedriskās intereses, kas nereti apgrūtināja centra iespējas pildīt savas funkcijas un uzdevumus, jo dzīvojamo māju apsaimniekotāju biedrības mēdza noteikt ar valdes locekļa amata pienākumiem nesamērīgi zemu valsts valodas prasmes apjomu. Ietverot MK noteikumos Nr. 733 amatu Biedrības vai nodibinājuma valdes LOCEKLIS, grozījumu anotācijā kā pamatojums tika norādīts, ka "šobrīd MK noteikumu 1. un 2. pielikumā kapitālsabiedrību valdes loceklim (profesijas kods 1120 14) ir paredzēts pienākums prast valsts valodu augstākajā līmenī, taču analoģisks pienākums šobrīd nav noteikts biedrību un nodibinājumu valdes loceklim (profesijas kods 1114 04)". Savukārt, šobrīd, kā iepriekš norādīts, biedrības vai nodibinājuma valdes locekļa profesionālo un amata pienākumu pildīšanai nepieciešamais valsts valodas prasmes apjoms ir paaugstināts, kamēr kapitālsabiedrības valdes loceklim tas palicis nemainīts, kas ir nonācis pretrunā ar MK noteikumu Nr. 95 anotācijā norādīto, ka pienākumi ir analoģiski, tāpēc arī prasībām attiecībā uz valodas apjomu jābūt analoģiskām.Tādējādi ir samērīgi amatiem Biedrības vai nodibinājuma valdes PRIEKŠSĒDĒTĀJS, profesijas kods 1114 03, un Biedrības vai nodibinājuma valdes LOCEKLIS, profesijas kods 1114 04, noteikt profesionālo un amata pienākumu veikšanai nepieciešamo apjomu augstākā līmeņa 1. pakāpē (C1), kā arī sistēmā līdz ar šiem amatiem analoģisku valsts valodas prasmes apjomu noteikt arī pārējiem atsevišķajā grupā "1114 Biedrību, nodibinājumu, arodbiedrību un politisko partiju amatpersonas" ietvertajiem amatiem, jo visiem šajā grupā ietvertajiem amatiem ir analoģiski pamatuzdevumi.Šobrīd MK noteikumu Nr. 733 69.2 punktā un MK noteikumu Nr. 233 8. punktā ir ietverts pārejas laiks (2020. gada 1. jūlijs), saskaņā ar kuru personas, kas ieņem atsevišķas, iepriekš norādītajās tiesību normās minētas profesijas vai amatus, ir tiesīgas apgūt valsts valodu profesionālo un amata pienākumu veikšanai nepieciešamajā apjomā. Pārejas laiks ir attiecināts tikai uz nedaudzām profesijām un amatiem (MK noteikumu Nr. 733 69.2 punktā uzskaitīti tikai 13 profesiju un amatu kodi), lai arī centrs ir veicis izmaiņu, kas izdarītas MK noteikumu Nr. 733 1. pielikumā līdz ar abu pielikumu konsolidēšanu, apkopojumu, un konstatējis, ka profesionālo un amata pienākumu pildīšanai nepieciešamais valsts valodas zināšanu un prasmju apjoms ir mainīts 729 profesijām un amatiem (288 no tām mainīts vairāk nekā par vienu pakāpi vai augstākā līmeņa ietvaros). Tādējādi secināms, ka šobrīd pārejas laiks piešķirts, nenodrošinot vienlīdzīgas tiesības uz saistoša termiņa piešķiršanu valsts valodas apguvei visām personām, kuru profesijām un amatiem paaugstināts nepieciešamais valsts valodas zināšanu un prasmju apjoms.Lai nodrošinātu vienlīdzīgas tiesības un iespējas visām iepriekš minētajām personām, pārbaudes laiku nepieciešams attiecināt uz visām profesijām un amatiem, kuru pildīšanai ir paaugstinātas prasības valsts valodas prasmes apjoma ziņā, kā arī, ņemot vērā, ka šobrīd piešķirt pārejas laiku MK noteikumu Nr. 733 spēkā esošajā redakcijā noteiktajā termiņā – līdz 2020. gada 1. jūlijam – būtu nesamērīgi, jo līdz šo plānoto grozījumu spēkā stāšanās brīdim puse pārejas laikā norādītā termiņa jau būs pagājusi, ir jēgpilni un lietderīgi noteikt jaunu pārejas termiņu – 2021. gada 1. jūlijs. |
|  | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, centrs, pārvalde. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Topošie un esošie ieslodzījuma vietā strādājošie struktūrvienību vadītāji, to vietnieki un palīgi, inspektori, uzraugi, apsargi, kā arī biedrību, nodibinājumu, arodbiedrību un politisko partiju amatpersonas.Personas, kuru profesionālo un amata pienākumu veikšanai nepieciešamais valsts valodas zināšanu un prasmju apjoms paaugstināts vismaz par 1 pakāpi. |
| 2. | Tiesiskā regulējuma ietekme uz tautsaimniecību un administratīvo slogu | Projekts topošajiem un esošajiem ieslodzījuma vietā strādājošiem struktūrvienību vadītājiem, to vietniekiem un palīgiem, inspektoriem, uzraugiem, apsargiem, kā arī biedrību, nodibinājumu, arodbiedrību un politisko partiju amatpersonām nemaina tiesības un pienākumus, kā arī veicamās darbības.Projekts paredz, ka personām, kuru profesionālo un amata pienākumu veikšanai nepieciešamais valsts valodas zināšanu un prasmju apjoms paaugstināts vismaz par 1 pakāpi, profesionālo un amata pienākumu veikšanai nepieciešamo valsts valodas zināšanu un prasmju apjomu jāapgūst līdz 2021. gada 1. jūlijam. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par projektu un dotu iespēju izteikt viedokli, projekts pirms tā iesniegšanas Valsts sekretāru sanāksmē tika ievietots Tieslietu ministrijas un Ministru kabineta tīmekļa vietnē. |
| 2. | Sabiedrības līdzdalība projekta izstrādē | Tieslietu ministrija 2020. gada 13. janvārī projektu ievietoja savā tīmekļa vietnē sadaļā "Sabiedrības līdzdalība" (pieejams: <https://tm.gov.lv/lv/cits/pazinojums-par-lidzdalibas-iespejam-ministru-kabineta-noteikumu-projekta-grozijumi-ministru-kabineta-24>) un Ministru kabineta tīmekļa vietnē (pieejams: <https://www.mk.gov.lv/content/ministru-kabineta-diskusiju-dokumenti>). |
| 3. | Sabiedrības līdzdalības rezultāti | Pēc projekta ievietošanas Tieslietu ministrijas un Ministru kabineta tīmekļa vietnē iebildumi vai priekšlikumi par projektu no sabiedrības pārstāvju puses nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Centrs, pārvalde. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā netiks izveidotas jaunas institūcijas un netiks likvidētas vai reorganizētas esošās institūcijas. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

Razumovskis 67334633

viesturs.razumovskis@vvc.gov.lv

Hatilova 67290294

julija.hatilova@ievp.gov.lv

Bursevica 67334624

inese.bursevica@vvc.gov.lv